MUNICIPIUL SATU MARE

PRIMARUL MUNICIPIULUI

NR. 278788/05.11.2024

Kereskényi Gábor, Primar al Municipiului Satu Mare,

În temeiul prevederilor art. 136 alin. (1) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare, îmi exprim inițiativa în promovarea unui proiect de hotărâre având ca obiect aprobarea comunicării prin mijloace electronice de transmitere la distanță, a actelor administrative fiscale, a actelor de executare și altor acte emise de către Direcția Impozite și Taxe Locale din cadrul aparatului de specialitate al Primarului municipiului Satu Mare, proiect în susținerea căruia formulez prezentul

**REFERAT DE APROBARE**

Potrivit prevederilor Ordinului viceprim-ministrului, ministrului dezvoltării regionale și administrației publice nr. 3.097/24.11.2016 pentru aplicarea prevederilor art. 46 alin. (8) și art. 47 alin. (9) din Legea nr. 207/2015 privind Codul de procedură fiscală cu modificările și completările ulterioare, organele fiscale locale pot opta pentru comunicarea actelor administrative fiscale, actelor de executare și altor acte emise de către acesta către contribuabil prin mijloace electronice de transmitere la distanță. În aplicarea acestor prevederi a fost adoptată Hotărârea Consiliului Local Satu Mare nr. 126/2017.

Ținând cont de faptul că din anul 2022 până în prezent mijloacele de comunicare electronică s-au diversificat foarte mult, iar numărul celor care utilizează astfel de instrumente a ajuns la peste 13.000, este necesar ca Municipiul Satu Mare să extindă/diversifice modalitatea de autentificare in platforma electronica de comunicare.

De asemenea legiuitorul prin O.G.31/2022 aduce unele modificări ale datei la care un act transmis electronic se consideră a fi comunicat, sens în care se impune a fi preluat și în procedură.

Potrivit Codului Fiscal și Codului de Procedură Fiscală, Direcția Impozite și Taxe Locale din cadrul aparatului de specialitate al Primarului municipiului Satu Mare, în calitatea sa de organ fiscal local al municipiului Satu Mare, poate emite acte administrative fiscale, acte de executare și alte acte iar prin aprobarea acestui nou și modern mod de comunicare prin mijloacele electronice de transmitere la distanță, care face obiectul prezentului proiect de hotărâre, se urmărește ușurarea și eficientizarea modului de interacțiune cu plătitorii de impozite și taxe locale din Municipiul Satu Mare.

Dat fiind faptul că, prezentul proiect de act administrativ are aplicabilitate generală, fiind opozabil tuturor contribuabililor de impozite și taxe din Municipiul Satu Mare, îi sunt incidente prevederile Legii nr. 52/ 2003privind transparența decizională în administrația publică, republicată, cu modificările și completările ulterioare.

Față de cele expuse mai sus, raportat la prevederile O.U.G nr. 57/2019 privind Codul administrativ, cu modificările și completările ulterioare, potrivit cărora consiliul local are atribuții privind dezvoltarea economico-socială a municipiului,

Propun spre analiză și aprobare Consiliului Local al Municipiului Satu Mare proiectul de hotărâre în forma prezentată de executiv.

Inițiator proiect,

**Primarul municipiului Satu Mare,**

**Kereskényi Gábor**

**Redactat: Mihali Cristian /2ex.**